আনন্দপুর কাণ্ডে মৃতদের পরিবারপিছু একজনকে চাকরি, ঘোষণা মুখ্যমন্ত্রীর

কলকাতা: সিঙ্গুরের সভা থেকে আনন্দপুরের (Anandapur Incident) মৃতদের পরিবারের জন্য ক্ষতিপূরণ ঘোষণা করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। পরিবারের একজন সদস্যকে সিভিকে চাকরি দেবে রাজ্য সরকার, ঘোষণা মুখ্যমন্ত্রীর।

আনন্দপুরের অগ্নিকাণ্ডে মৃত এবং নিখোঁজদের পরিবারকে আর্থিক সাহায্য করা হবে। মঙ্গলবার ঘটনাস্থল পরিদর্শনের পর এ কথা জানিয়েছিলেন কলকাতার মেয়র তথা রাজ্যের পুরমন্ত্রী ফিরহাদ হাকিম (Firhad Hakim)।সিঙ্গুরের সভা থেকে মমতা বন্দ্যোপাধ্যায় বলেন, “কাল আমাদের কিছু বন্ধু প্রাইভেট কোম্পানিতে কাজ করতে গিয়ে মারা গিয়েছেন। আমি ববিকে পাঠাই, অরূপকে পাঠাই।” তিনি ঘোষণা করেন, “মৃতদের পরিবারকে ১০ লক্ষ টাকা করে ক্ষতিপূরণ দিচ্ছে। মোমো কোম্পানি ও ডেকরেটর্স কোম্পানি ৫ লক্ষ টাকা করে দিচ্ছে। পুলিশকে বলেছি, মৃতদের পরিবারের একজনকে সিভিকে চাকরি দেওয়ার জন্য।

আরও পড়ুন: কারখানার বাইরে স্বজনহারাদের কান্না, মৃত বেড়ে ১৬!

আনন্দপুরের (Anandapur Fire Incident) আগুনে নিখোঁজ ২৩। পুলিশের কাছে ২৩ জনের নামে নিখোঁজ ডায়েরি। এখনও পর্যন্ত এই ঘটনায় অন্তত ১১ জনের মৃত্যুর খবর পাওয়া গেছিল। এবার আরও ৫ জনের মৃত্যুর খবর সামনে এসেছে। সরকারি সূত্রে পাওয়া শেষ তথ্য অনুযায়ী, এবার মোট মৃতের সংখ্যা বেড়ে দাঁড়াল ১৬। উদ্ধার মোট পোড়া ১৬ দেহাংশ। প্রাথমিক অনুসন্ধানের পর জানা গিয়েছে, প্রথম আগুন লাগে ডেকরেটার্সের গুদামে! তার পর সেই আগুন ছড়িয়ে পড়ে পাশের মোমো কারখানাতেও। আগুনের তীব্রতা এতটাই ছিল, যা মুহূর্তে ছড়িয়ে পড়ে আশপাশেও। আনন্দপুরে কারখানার বাইরে স্বজনহারাদের কান্না, আর্তি। প্রিয়জনদের খোঁজ পাচ্ছেন না অনেকেই। ঘটনায় গুদামের মালিক গঙ্গাধর দাসকে আটক করে নরেন্দ্রপুর থানার পুলিশ। ঘটনাস্থল থেকে নমুনা সংগ্রহ করার প্রক্রিয়া চলছে। কিছু নমুনা ইতিমধ্যেই সংগ্রহ করেছে ফরেনসিক দল। তবে আরও কিছু নমুনা সংগ্রহ বাকি রয়েছে। সেই নমুনা সংগ্রহের কাজ চলছে।