আগুন নিয়ে খেলবেন না, কেন বললেন মমতা?

ওয়েবডেস্ক- আজ এসআইআর (SIR) ইস্যুতে সুর চড়ালেন মুখ্যমন্ত্রী মমতা বন্দ্যোপাধ্যায় (Cm Mamata Banerjee)। আজ নবান্ন (Nabanna) থেকে বিজেপিকে (Bjp) সরাসরি নিশানা করে মুখ্যমন্ত্রী বলেন, বিজেপির মন্ত্রী বলছেন, এক কোটি নাম বাদ যাবে। অফিসারদের কী ভয় দেখানো হচ্ছে? দু মাসের মধ্যে মানুষ কীভাবে তথ্য দেবেন?

এসআইআর নিয়ে প্রথম থেকেই ক্ষুব্ধ মুখ্যমন্ত্রী। এর আগে একাধিক জনসভায় তাঁকে এসআইআর নিয়ে সুর চড়াতে দেখা গেছে। আজ নবান্ন থেকে ফের একবার এসআইআর নিয়ে হুঙ্কার দিলেন মুখ্যমন্ত্রী।

ম্যারাথন আক্রমণ করে মুখ্যমন্ত্রী বলেন, এসআইআর ইস্যুতে কারুর নাম বাদ দেওয়া চলবে না। এদিন তিনি প্রশ্ন তোলেন, এখনও তো ভোটই ঘোষণা হয়নি, কীসের ভিত্তিতে জেলায় জেলায় বৈঠক করছে কমিশন। এসআইআর করে কী এনআরসি চালুর চেষ্টা করা হচ্ছে? ইতিমধ্যেই নদিয়ার দুই নাগরিক এনআরসি (NRC) নোটিস পেয়েছে পুজোর পর পর। সেই তথ্যকে সামনে এনে মুখ্যমন্ত্রী প্রশ্ন তোলেন, এনআরসি কী গায়ের জোরে করবেন? পারবেন না। এসআইআর ভোট কাটার ষড়যন্ত্র ছাড়া আর কিছুই নয়। কেন্দ্রীয় সংস্থাগুলিকে গৈরিকীকরণের চেষ্টা চলছে।”

মুখ্যমন্ত্রী বলেন, এখন বাংলায় দুর্যোগের পরিস্থিতি। এই অবস্থায় তাড়াহুড়ো করতে গিয়ে যদি কোনও সম্প্রদায়ের কোনও নাগরিকের নাম বাতিল হয়, তাহলে বলব আগুন নিয়ে খেলবেন না। বন্যায় মানুষের ঘরবাড়ি সব ভেসে গিয়েছে। কোথা থেকে তারা কাগজ, নথিপত্র দেবে? উৎসবে ছুটি কাটাতেও মানুষ বাইরে গেছে, কিভাবে তারা এখন কাগজ দেখাবে?

এদিকে ইতিমধ্যেই বিহার ভোটের দিনক্ষণ ঘোষণা হয়ে গেছে। কমিশন (Election Commission) আগেই জানিয়েছিল, বিহারের পরে বাংলায় এসআইআর শুরু হবে। সূত্রের খবর,আগামী ২ নভেম্বর থেকে রাজ্যে শুরু হতে পারে এসআইআর (Special Intensive Revision)। এসআইআর-এর তিনমাসের পরেই বাংলায় ভোট করতে হবে, এমনটাই জানিয়েছে কমিশন। সেই অনুযায়ী মার্চ মাসে তাহলেই বাংলায় ভোট অনুষ্ঠিত হতে পারে।

আরও পড়ুন- মীরজাফর থেকে সাবধান হন, মোদিকে বার্তা মমতার

সম্প্রতি কেন্দ্রীয় মন্ত্রী, বনগাঁর বিজেপি সাংসদ শান্তনু ঠাকুর হুঙ্কার দিয়েছিলেন,দেড় কোটি রোহিঙ্গার নাম বাদ যাবে। তাঁর করা মন্তব্য নিয়ে মুখ্যমন্ত্রী বলেন, এসআইআর নিয়ে কাজ শুরুর আগেই কেন্দ্রীয় মন্ত্রী কিভাবে এই কথা বললেন? সব কিছুর পিছনেই কি মীরজাফরের সিদ্ধান্ত। উনি যা বলবেন তাই হবে? ফের বকেয়া ইস্যুতে ক্রোধ ঝড়ে পড়ে মুখ্যমন্ত্রীর গলায়। তিনি বলেন, বাংলাকে সব ক্ষেত্রে বঞ্চিত করা হয়, আর ভোট এলেই আপনাদের টাকা বের হয়? জানবেন বাংলার প্রতিটি সম্প্রদায় লড়াকু। বাংলার মানুষকে দমানো এত সহজ নয়।

উল্লেখ্য, রাজ্য সফরে এসেছেন নির্বাচন কমিশনের এক প্রতিনিধিদল। রয়েছেন মুখ্য নির্বাচনী আধিকারিক জ্ঞানেশ ভারতী। এদিন কোলাঘাটে বিএলএ-দের ডেকে বৈঠক করেছেন তাঁরা।

এই বৈঠক নিয়েই অগ্নিশর্মা মুখ্যমন্ত্রী। তাঁর কটাক্ষ এখনও কমিশনের অধীনে ভোট যায়নি রাজ্য। তবে এখনই কীসের বিএলএ-দের নিয়ে বৈঠক হচ্ছে?

দেখুন আরও খবর-